PREDBEŽNÁ INFORMÁCIA
(podľa §  9 zákona č.  400/2015 Z. z. o tvorbe právnych predpisov
 a o Zbierke zákonov Slovenskej republiky a o zmene a doplnení niektorých zákonov)

	1. Pripravovaný právny predpis:

	Návrh vyhlášky Ministerstva zdravotníctva Slovenskej republiky o náležitostiach knihy omamných a psychotropných látok a o evidencii dokladov preukazujúcich príjem a výdaj omamných látok a psychotropných látok (ďalej len „návrh vyhlášky“) sa pripravuje na základe splnomocňovacieho ustanovenia § 30 ods. 4 zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov (ďalej len „zákon o OPL“) a v nadväznosti na vládny návrh zákona, ktorým sa mení a dopĺňa zákon o OPL, ktorý je v súčasnosti predložený Národnej rade Slovenskej republiky na prerokovanie v prvom čítaní. Vládnym návrhom zákona sa okrem iného navrhuje zmena terminológie používanej v § 30 zákona o OPL z „knihy omamných látok“ na „knihu omamných a psychotropných látok“. V nadväznosti na prijatie novej komplexnej vykonávacej právnej úpravy sa navrhuje zrušenie vyhlášky Ministerstva zdravotníctva Slovenskej republiky č. 158/2010 Z. z. o náležitostiach knihy omamných látok a o evidencii dokladov preukazujúcich príjem a výdaj omamných látok a psychotropných látok (ďalej len „vyhláška č. 158/2010 Z. z.“).

	2. Základné ciele pripravovaného právneho predpisu:

	Cieľom návrhu vyhlášky je zosúladiť vykonávaciu právnu úpravu s platným znením § 30 zákona o OPL a zároveň zohľadniť pripravované zmeny tohto ustanovenia, ktoré sú predmetom vládneho návrhu zákona predloženého Národnej rade Slovenskej republiky. 
Navrhovaná právna úprava komplexne ustanoví náležitosti knihy omamných a psychotropných látok (ďalej len „kniha OPL“) v elektronickej alebo listinnej podobe, rozsah evidovaných údajov a pravidlá vedenia evidencie a uchovávania dokladov preukazujúcich príjem a výdaj omamných látok, psychotropných látok a liekov s ich obsahom pre jednotlivé kategórie držiteľov povolenia na zaobchádzanie s omamnými látkami a psychotropnými látkami (ďalej len „držiteľ povolenia“).
Cieľom je zabezpečiť jednotný, jednoznačný a kontrolovateľný spôsob vedenia evidencie, jej úplnosť, správnosť, preukázateľnosť, transparentnosť a spätnú dohľadateľnosť a zároveň zohľadniť požiadavky aplikačnej praxe pri vedení evidencie v elektronickej podobe.


	3. Zhodnotenie súčasného stavu:

	Podľa § 30 zákona o OPL je držiteľ povolenia povinný viesť knihu omamných látok a evidenciu dokladov preukazujúcich príjem a výdaj omamných látok a psychotropných látok v elektronickej alebo listinnej podobe. Podrobnosti týkajúce sa náležitostí knihy omamných látok a evidencie dokladov v súčasnosti upravuje vyhláška č. 158/2010 Z. z. Vyhláška č. 158/2010 Z. z. nezohľadňuje v potrebnom rozsahu aktuálne požiadavky vyplývajúce zo zákona o OPL a aplikačnej praxe, najmä požiadavky súvisiace s vedením evidencie v elektronickej podobe.  Zároveň je v Národnej rade Slovenskej republiky predložený vládny návrh zákona, ktorým sa mení a dopĺňa zákon o OPL a ktorým sa navrhuje aj zmena terminológie používanej v § 30 zákona o OPL. Vzhľadom na rozsah potrebných zmien sa navrhuje prijatie nového vykonávacieho právneho predpisu, ktorý komplexne nahradí doterajšiu právnu úpravu, a zrušenie vyhlášky č. 158/2010 Z. z.


	4. Spôsob zapojenia verejnosti do prípravy právneho predpisu:

	Verejnosť sa môže zapojiť do prípravy právneho predpisu zasielaním podnetov alebo návrhov v rozsahu vecného zamerania uvedeného v bode 2. Táto predbežná informácia sa zároveň považuje za konzultáciu s podnikateľským prostredím podľa Jednotnej metodiky na posudzovanie vybraných vplyvov.

	Kontaktné údaje:

	Ministerstvo zdravotníctva Slovenskej republiky 
Sekcia farmácie a liekovej politiky, Odbor farmácie, Oddelenie omamných a psychotropných látok, Limbová 2, 837 52 Bratislava
E-mail: lenka.balazova@health.gov.sk

	5. Predpokladaný termín začatia pripomienkového konania: 

	november 2026





Kamil Šaško
minister

